b'\n_START_ARTICLE_\nBest\xc3\xb8vning\n_START_PARAGRAPH_\nBest\xc3\xb8vning er overf\xc3\xb8rsel af pollen fra en st\xc3\xb8vdrager p\xc3\xa5 \xc3\xa9n plante til st\xc3\xb8vfanget p\xc3\xa5 en anden \xe2\x80\x93 alts\xc3\xa5 fra han til hun. P\xc3\xa5 st\xc3\xb8vfanget kan pollenkornet spire og sende et pollenr\xc3\xb8r ned gennem griflen til fr\xc3\xb8anl\xc3\xa6ggene. Undervejs ern\xc3\xa6res det voksende pollenr\xc3\xb8r af den modtagende plantes v\xc3\xa6v. Gennem pollenr\xc3\xb8ret vandrer de to s\xc3\xa6dceller fra pollenkornet. Befrugtningen sker n\xc3\xa5r s\xc3\xa6dcellerne smelter sammen med henholdsvis \xc3\xa6gcellen og de s\xc3\xa5kaldte polkerner i fr\xc3\xb8anl\xc3\xa6gget \xe2\x80\x93 ved det som kaldes Angiospermernes dobbeltbefrugtning.\n_START_SECTION_\nBest\xc3\xb8vningsmetoder\n_START_PARAGRAPH_\nSporeb\xc3\xa6rende planter og n\xc3\xa5letr\xc3\xa6erne baserer deres succes i best\xc3\xb8vningen p\xc3\xa5 massevirkning, hvor millioner af sporer eller pollenkorn spredes og f\xc3\xb8res vidt omkring med vinden. F\xc3\xb8rst da blomsterplanterne opstod, og samvirket med insekterne blev skabt, opn\xc3\xa5ede planterne en mere pr\xc3\xa6cis best\xc3\xb8vning. Best\xc3\xb8vning er vigtig for planterne, for det er p\xc3\xa5 den m\xc3\xa5de, den n\xc3\xa6ste generation bliver dannet. B\xc3\xa5de planter og insekter har i l\xc3\xb8bet af de mange millioner \xc3\xa5r forfinet samarbejdet, s\xc3\xa5dan at der skal pr\xc3\xa6steres f\xc3\xa6rre og f\xc3\xa6rre pollenkorn for at f\xc3\xa5 gennemf\xc3\xb8rt en vellykket best\xc3\xb8vning. Den seneste udvikling ad denne vej ses hos orkid\xc3\xa9erne, som nu ofte er knyttet til en enkelt insektart. Se ogs\xc3\xa5 Xenie.\n_START_SECTION_\nSpecielle best\xc3\xb8vningsformer\n_START_PARAGRAPH_\nFor at tiltr\xc3\xa6kke best\xc3\xb8vere har nogle blomster som f.eks. Potentil en m\xc3\xb8rkere midte, der kun kan opdages under ultraviolet lys, som insekterne kan se. Der kan ogs\xc3\xa5 v\xc3\xa6re m\xc3\xb8nstre i kronbladene, s\xc3\xa5kaldte nektarlinjer. Visse grupper af blomsterplanter har dog udviklet sig bort fra insektbest\xc3\xb8vningen og er g\xc3\xa5et over til vind- eller vandbest\xc3\xb8vning. Som eksempler kan n\xc3\xa6vnes gr\xc3\xa6sserne (jf. Almindelig Rug (Secale cereale), der dr\xc3\xa6r) eller rakleplanterne (Pil (Salix), Poppel (Populus), B\xc3\xb8g (Fagus), Hassel (Corylus) osv.)\n_START_SECTION_\nMilj\xc3\xb8problemer\n_START_PARAGRAPH_\nBest\xc3\xb8vning af afgr\xc3\xb8der er blevet en milj\xc3\xb8sag p\xc3\xa5 grund af to modsatrettede udviklingsforl\xc3\xb8b. Tendensen til at dyrke monokulturer betyder, at der kr\xc3\xa6ves et st\xc3\xb8rre antal af best\xc3\xb8vere i blomstringstiden end nogensinde f\xc3\xb8r, og dog er omr\xc3\xa5det fattigt p\xc3\xa5 n\xc3\xa6ring eller ligefrem livsfarligt for bier resten af s\xc3\xa6sonen. Den anden tendens er nedgangen i best\xc3\xb8vernes antal p\xc3\xa5 grund af forkert eller overdreven brug af pesticider, nye sygdomme og snyltere hos bier, skovrydning, nedgang i antallet af biavlere, urbanisering, nedl\xc3\xa6ggelse af levende hegn og andre biotoper i landskabet og folks skr\xc3\xa6k for \xe2\x80\x9dbier\xe2\x80\x9d (der som oftest er Hvepse). Omfattende flyspr\xc3\xb8jtning mod myg p\xc3\xa5 grund af faren for malaria har fremskyndet tabet af best\xc3\xb8vere.\n_START_SECTION_\nEksterne link\n_START_PARAGRAPH_\nBiplantekalender 1999 fra Dansk Biavlerforening'